แบงก์ชาติแจงแล้ว ปั๊มข้อความบนธนบัตรไม่เหมาะสม วอนให้หยุดทำ
แบงก์ชาติแจงปั๊มข้อความบนธนบัตรไม่เหมาะสม ไม่ควรนำไปใช้ต่อให้นำมาแลกคืน
25 ส.ค. 2563

ธนาคารแห่งประเทศไทย (ธปท.) หรือ แบงก์ชาติ ได้ออกข่าวแถลงชี้แจงว่า ตามที่มีการเผยแพร่ข่าวในสื่อสังคมออนไลน์ เรื่อง ธนบัตรที่มีรอยปั๊ม ถือเป็นธนบัตรปลอม หรือชำรุด ไม่สามารถใช้ได้ นั้น ธนาคารแห่งประเทศไทย (ธปท.) ขอประชาสัมพันธ์ ดังนี้
ธนบัตรที่มีรอยประทับตราหรือขีดเขียนข้อความใดๆ ยังสามารถใช้ชำระหนี้ได้ตามกฎหมาย แต่ไม่ควรนำออกใช้ต่อไป เพราะมีสภาพไม่เหมาะสมต่อการใช้หมุนเวียน เนื่องจากรอยเปรอะเปื้อนอาจทำให้พิสูจน์ได้ยากว่าเป็นธนบัตรจริงหรือธนบัตรปลอม
ซึ่ง ธปท. จะดำเนินการนำออกจากระบบและพิมพ์ธนบัตรใหม่ทดแทน เพื่อให้ธนบัตรหมุนเวียนเพื่อการใช้งานของประชาชนเป็นธนบัตรที่สะอาดและน่าใช้ตามมาตรฐานที่ ธปท. ได้กำหนดไว้
ทั้งนี้ ธปท. ขอความร่วมมือประชาชนให้ใช้ธนบัตรอย่างถูกวิธี ไม่ควรทำให้ธนบัตรชำรุดเสียหายโดยการประทับตราหรือขีดเขียนใดๆ ลงบนธนบัตร ซึ่งจะช่วยลดการสูญเสียงบประมาณและทรัพยากรของประเทศ ในการแลกเปลี่ยน ทำลาย ตลอดจนพิมพ์ใหม่เพื่อทดแทนโดยไม่จำเป็น หากประชาชนได้รับธนบัตรดังกล่าว ขอให้นำไปแลกเปลี่ยนเป็นธนบัตรสภาพดีได้ที่สาขาธนาคารออมสิน และธนาคารพาณิชย์ เพื่อนำออกจากระบบต่อไป